## Pravilnik o zahtjevu za određene kategorije muških grla kopitara u odnosu na arteritis konja, koji se primjenjuje prilikom premještanja i uvoza iz trećih zemalja

### NN 101/2009 (21.8.2009.), Pravilnik o zahtjevu za određene kategorije muških grla kopitara u odnosu na arteritis konja, koji se primjenjuje prilikom premještanja i uvoza iz trećih zemalja

MINISTARSTVO POLJOPRIVREDE, RIBARSTVA I RURALNOG RAZVOJA

2602

Na temelju članka 17. stavka 3. Zakona o veterinarstvu (»Narodne novine«, broj 41/07 i 155/08) ministar poljoprivrede, ribarstva i ruralnog razvoja donosi

PRAVILNIK[[1]](#footnote-29081-1)

O ZAHTJEVU ZA ODREĐENE KATEGORIJE MUŠKIH GRLA KOPITARA U ODNOSU NA ARTERITIS KONJA, KOJI SE PRIMJENJUJE PRILIKOM PREMJEŠTANJA I UVOZA IZ TREĆIH ZEMALJA

Članak 1.

Ovim se Pravilnikom određuju kategorije muških grla kopitara na koje se primjenjuje zahtjev u odnosu na arteritis konja iz članka 15., stavka 1., točke (b), alineje druge Pravilnika o veterinarskim uvjetima za premještanje kopitara i uvoz iz trećih zemalja (»Narodne novine«, broj 154/2008)[[2]](#footnote-29081-2).

Članak 2.

Zahtjev koji se odnosi na arteritis konja iz članka 15., stavka 1., točke (b) alineje druge Pravilnika o veterinarskim uvjetima za premještanje kopitara i uvoz iz trećih zemalja (»Narodne novine«, broj 154/2008)[[3]](#footnote-29081-3) mora biti primijenjen na muška grla kopitara, osim:

a) kopitara cijepljenih protiv arteritisa konja pod službenim nadzorom, cjepivom odobrenim od Uprave za veterinarstvo Ministarstva poljoprivrede, ribarstva i ruralnog razvoja (u daljnjem tekstu: Uprave za veterinarstvo) i koji su s negativnim rezultatom reagirali na serum neutralizacijski test u omjeru 1:4. Kopitari se moraju cijepiti na dan uzimanja uzorka krvi ili unutar narednih 15 dana pod uvjetom da su tijekom tog razdoblja izolirani. Provedba testa, rezultati i cijepljenje certificiraju se pod veterinarskim nadzorom. Cijepljenje se ponavlja u redovnim vremenskim intervalima. U slučaju registriranih kopitara, cijepljenje i rezultati seroloških testova moraju se upisati u identifikacijski dokument (putovnicu),

b) kopitara cijepljenih protiv arteritisa konja pod službenim nadzorom, cjepivom odobrenim od Uprave za veterinarstvo i koji su u dobi od 180 do 270 dana, dva puta pretraženi serum neutralizacijskim testom na arteritis konja, u razmaku od najmanje 10 dana, bez utvrđenog povećanja titra protutijela. Kopitari moraju biti izolirani pod službenim nadzorom od trenutka uzimanja prvog uzorka krvi do cijepljenja. Provedba testa, rezultati i cijepljenje certificiraju se pod veterinarskim nadzorom. Cijepljenje se ponavlja u redovnim vremenskim intervalima. U slučaju registriranih kopitara, cijepljenje i rezultati seroloških testova moraju se upisati u identifikacijski dokument (putovnicu),

c) kopitara mlađih od 180 dana,

d) kopitara za klanje koji se upućuju izravno u klaonicu uz odgovarajući veterinarski certifikat[[4]](#footnote-29081-4).

Članak 3.

Ovaj Pravilnik stupa na snagu osmoga dana od dana objave u »Narodnim novinama«.

Klasa: NP 011-02/09-01/221

Urbroj: 525-06-1-0246/09-1

Zagreb, 14. kolovoza 2009.

Ministar
Petar Čobanković, v. r.

[[1](#footnote-29081-1-backlink)]Pravilnikom se preuzimaju odredbe Odluke Komisije 95/329/EZ od 25. srpnja 1995. o utvrđivanju kategorija mužjaka kopitara na koje se primjenjuje zahtjev u pogledu virusnog arteritisa propisan u članku 15. točki (b) alineji (ii) Direktive Vijeća 90/426/EEZ.

[[2](#footnote-29081-2-backlink)]Člankom 15. stavak 1., točka (b), alineja druga, Pravilnika o veterinarskim uvjetima za premještanje kopitara i uvoz iz trećih zemalja (»Narodne novine« broj 154/2009), preuzete su odredbe Direktive Vijeća 90/426/EEZ o veterinarsko-zdravstvenim uvjetima za premještanje i uvoz kopitara iz trećih zemalja.

[[3](#footnote-29081-3-backlink)]3 Člankom 15. stavak 1., točka (b), alineja druga, Pravilnika o veterinarskim uvjetima za premještanje kopitara i uvoz iz trećih zemalja (»Narodne novine« broj 154/2009), preuzete su odredbe Direktive Vijeća 90/426/EEZ o veterinarsko-zdravstvenim uvjetima za premještanje i uvoz kopitara iz trećih zemalja.

[[4](#footnote-29081-4-backlink)]4 Certifikat za uvoz konja za klanje neposredno u klaonicu iz Republike Hrvatske na područje Europske Zajednice usklađen je s Dodatkom I Odluke 93/196.

Pravilnik, NN 101/2009-2602